கடந்தகால காங்கிரஸ் ஆட்சியின் வர்த்தக மந்திரி ஆனந்த் சர்மா , ’67 விழுக்காடு (சற்றேக்குறைய 85 கோடி) இந்திய மக்கள் பஞ்சைப் பராரிகள். வறுமையிலும், பசியிலும் துடிக்கிறார்கள். அவர்களுக்கு ஒருவேளை சோறாவது உறுதி செய்யப்பட வேண்டும். இதற்காக, கூடுதல் விலை (மானியம்) கொடுத்து, விவசாயிகளிடமிருந்து கொள் முதல் செய்வது தவிர்க்க முடியாது. இதில் அன்னிய நாடுகள் தலையிடுவதை ஏற்க முடியாது’ என்று ஆரம்பத்தில் சூரத்தனம் காட்டினார், பாலி தீவில் நடந்த மாநாட்டில். ஆனால், ‘சகுனம் சொல்லிய பல்லி, தவிட்டுத் தாழியில் துள்ளி விழுந்து செத்தது’ என்கிற கதையாக, இந்திய விவசாயிகளை மட்டுமல்ல, ஒட்டுமொத்த மக்களையும், தொழில்களையும் சவக்குழிக்கு அனுப்பும் அந்த உடன் படிக்கையில், கடைசியில் கையெழுத்திட்டார்.